***Marcali Szociális és Egészségügyi Szolgáltató Központ***

***CSALÁD- ÉS GYERMEKJÓLÉTI KÖZPONT***

🖂 8700 Marcali, Dózsa Gy. u. 9. 🕿 85/311-102, 510-355

**Fax**: 85/510-355

**E-mail**: [gyermekjoletszocialiskozpont.hu](mailto:gyermekjolet#szocialiskozpont.hu)

**Kapcsolattartási ügyelet**

**Házirend**

A kapcsolattartási ügyelet célja: a 15/1998. (IV.30.) NM rendelet 22.§-ban foglaltak alapján a gyermek és a kapcsolattartásra jogosult szülő, vagy más kapcsolattartásra jogosult személy számára a találkozásra, együttlétre alkalmas semleges hely biztosítása.

1. Nyitvatartás:

*minden hónap 2. péntek 10.00-12.00 óráig*

*minden hónap 3. szombat 9.00-11.00 óráig*

2. A szolgáltatás kizárólag bírósági ítélet, végzés vagy gyámhivatali határozat alapján vehető igénybe, amelyben a kapcsolattartás helyszíneként a család- és gyermekjóléti központ helyisége került megjelölésre. *A szolgáltatás igénybevételének feltétele az együttműködési megállapodás előzetes megkötése.*

3. A kapcsolattartáson kizárólag a bírósági ítélet, végzés, vagy gyámhivatali határozatban megjelölt személyek vehetnek részt. Az első időpontról a kapcsolattartást biztosító szakember telefonon és/vagy írásban értesítést ad a kapcsolattartásra kötelezettnek és a kapcsolattartásra jogosultnak egyaránt.

4. A gyermekek védelméről és a gyámügyi igazgatásról szóló 1997. évi XXXI. tv. 136/A.§-a alapján a feleknek előzetesen - előre egyeztetett időpontban - iratbetekintési joga van az Esetnaplóban lévő hivatalos iratokba és a Kapcsolattartási ügyeleti naplóba, amelyekből díjmentesen kivonatot, vagy másolatot kérhet.

5. A szolgáltatás működtetésében részt vevő szakemberek a gyermekek jogairól és a gyámügyi igazgatásról szóló 1997. évi XXXI. törvényben foglalt, a gyermekek jogairól szóló rendelkezések szem előtt tartásával, a „Szülői jogok és kötelességek” címszó alatt meghatározottak figyelembevételével végzik munkájukat.

6. A kapcsolattartási ügyeleti szakember kizárólag a gyermek mindenek felett álló érdekeinek, jogainak védelme érdekében avatkozhat bele a kapcsolattartás eseményeibe.

7. Ha a kapcsolattartásra bármelyik fél alkoholos állapotban, illetve egyéb, tudatmódosító-, vagy drognak minősülő szer hatására bódult állapotban érkezik, vagy a gyermeket veszélyeztető magatartást tanúsít, a gyermek mindenek felett álló érdekét szem előtt tartva a kapcsolattartás megkezdésére nincs lehetőség, a fél a kapcsolattartó helyiségbe sem engedhető be.

8. A kapcsolattartó a gyermek előtt becsmérlő/provokáló kifejezéseket, megjegyzéseket a gyermeket gondozó szülőre nem tehet, ellenkező esetben a kapcsolattartás megszakítására fog sor kerülni. Az agresszív, vagy más módon provokatív magatartás szintén a kapcsolattartás azonnali megszakítását vonja maga után.

9. Az intézményben a szolgáltatás működtetéséhez rendelkezésre álló tárgyi eszközöket (a gyermek életkorának megfelelő játékokat) a családok rendelkezésére bocsátjuk. A használt eszközök épségének megóvására kötelesek figyelmet fordítani.

A kapcsolattartási ügyelet végén a kapcsolattartásra jogosult – amennyiben a gyermek életkora a 3 évet meghaladja – a gyermekkel közösen a kapcsolattartás során használt játékokat, eszközöket köteles összepakolni és a helyére visszatenni.

10. A kapcsolattartási ügyeleti szolgáltatás igénybevétele közben a felek a gyermekkel való együttlétről *nem* készíthetnek fényképeket, illetve hang- és videófelvételeket; kivéve, ha ehhez mindkét fél előzetesen az együttműködési megállapodásban írásban hozzájárult.

11. A kapcsolattartásra jogosult – ha ehhez a másik fél előzetesen az együttműködési megállapodásban írásban hozzájárult - a gyermeknek hozhat bontatlan gyári csomagolású, nem romlandó ételt, italt, amelyet a gyermek helyben elfogyaszthat, és ajándékot, amelyet magával hazavihet.

12. Járványhelyzetben a kapcsolattartásra jogosult, a kapcsolattartásra kötelezett, illetve a 6 éven felüli gyermek köteles szájat és orrot eltakaró maszkot viselni.

13. A kapcsolattartást akadályozó körülményekről a kapcsolattartásra jogosult és a kapcsolattartásra kötelezett az intézmény munkatársát előzetesen-, legalább az esedékes kapcsolattartás napját megelőző munkanapon 12 óráig telefonon értesítik. Az elmaradt kapcsolattartartást a megállapodásban foglaltak szerint pótolni kell.

14. A kapcsolattartási időpont megsértésének minősül, ha a bármely fél 10 percnél többet késik, a kapcsolattartáson nem jelenik meg, és erről időben nem tájékoztatja a kapcsolattartást biztosító szakembert. Késés esetén a kapcsolattartás időtartama a késés idejével nem hosszabbodik meg.

15. A kapcsolattartási ügyeleti szolgáltatás felfüggeszthető az alábbi esetekben:

* + az együttműködési megállapodás be nem tartása,
  + a házirendben foglaltak megsértése,
  + ha bármely fél a gyermeket veszélyeztető magatartást tanúsít.

16. A kapcsolattartást biztosító szakemberek közfeladatot ellátó személyek, megilleti őket a tisztelet: amennyiben a kapcsolattartás eseményei indokolják, a szakemberek jogosultak értesíteni a rendőrséget, tűzoltóságot, mentőket, valamint az intézmény feljelentéssel élhet az illetékes hatóság felé.

17. A házirend, illetve az együttműködési megállapodás bármely pontjának megsértése esetén intézményünk a megállapodást egyoldalúan felbontja és erről hivatalból értesíti a kapcsolattartást elrendelő hatóságot.

**A kapcsolattartási ügyelet alatt is érvényes az intézmény házirendje; a kapcsolattartási ügyelet házirendje azt csak kiegészíti, de nem helyettesíti.**

Marcali, 2023.01.02.

……………………………..

Hartal Katalin

igazgató

A Család- és Gyermekjóléti Központ kapcsolattartási ügyelet házirendje a Marcali Szociális és Egészségügyi Szolgáltató Központ által készített és a ***Marcali Kistérségi Többcélú Társulás Társulási Tanácsa 51/2022. (XI.17.) számú határozatával*** jóváhagyott Szakmai program 9/A. számú melléklete.